Life Esidimeni: Selebano wens God het ingegryp | Netwerk24
Life Esidimeni: Selebano wens God het ingegryp
Deur Reneilwe Dhludlu 05 Desember 2017 20:26
Hy wens God het ingegryp voor die Life Esidimeni-ramp, sê dr. Barney Selebano, geskorste hoof van die Gautengse departement van gesondheid.
Selebano het Dinsdag getuig voor die bemiddelingsverhoor wat deur afgetrede adjunkhoofregter Dikgang Moseneke gelei word.
Altesaam 143 psigiatriese pasiënte is dood nadat hulle uit Life Esidimeni-klinieke na onbevoegde en onwettige nieregeringsorganisasies oorgeplaas is.
Dr. Barney Selebano. Foto: www.health.gpg.gov.za
Volgens Selebano is die kontrak met Life Esidimeni opgeskort weens die groot finansiële druk waaronder die departement gely het.
Dit het die departement R320 per dag gekos om een pasiënt by Life Esidimeni te hou en R112 by ’n NRO.
“So na jou mening sou daardie bedrag (R112) dieselfde sorg verskaf het?” het adv. Adila Hassim, vir Section27, gevra.
Selebano sê die plan was vir pasiënte om na staatshospitale vir behandeling geneem te word en daarom sou dit nie nodig gewees het om baie professionele personeel soos by Life Esidimeni te vergoed nie.
Volgens Selebano was daar ’n voorstel dat die departement die Life Esidimeni-klinieke koop, maar dit was nie ’n formele voorstel nie.
Hy het by Life Esidimeni navraag gedoen om uit te vind hoeveel dit sou kos.
Volgens hom sou dit omtrent R110 miljoen gekos het.
Die departement kon dit bekostig, hoewel hy onder finansiële druk was.
Toe Moseneke hom vra hoekom die departement voortgegaan het met die oorplasings nadat kenners hulle oor die risiko’s gewaarsku het, het Selebano gesê hy wens
God het ingegryp en gesê: “Wees versigtig.”
Moseneke het Selebano gevra om daaroor te dink hoekom die kwesbaarste onder sy sorg as departementshoof opgeoffer is.
Hy verwag Woensdag ’n antwoord daarop wanneer die verhoor hervat.
Meer oor: Life Esidimeni | Barney Selebano | Psigiatriese Pasiënte | God
Life Esidimeni se gebeure slaan asem weg
Esidimeni: Geskorste arts moet getuig
Taakspan vir geestelike gesondheid verwelkom
Life Esidimeni: Erge gebrek aan psigiaters in SA